אב נאשם בניסיון לרצוח את בתו (צילום: שמיר אלבז)

פרקליטות מחוז הצפון הגישה הבוקר (יום ד') לבית המשפט המחוזי בנצרת כתב אישום נגד תושב הגליל התחתון בן 48, לפיו לפני כשבועיים הוא ניסה לרצוח את בתו בעת שהייתה בג'נין שברשות הפלסטינית. מהאישום עולה כי האב דקר אותה מספר רב של פעמים, הבת איבדה את הכרתה ובמהלך אשפוזה נזקקה פעמיים להחיאה. מעצרו של הנאשם הוארך עד להודעה אחרת.

על פי כתב האישום, הבת למדה סיעוד באוניברסיטה האמריקנית בג'נין. בינה לבין אביה היו ויכוחים, בין השאר על רקע העובדה שהיא צבעה את שיערה ואף עשתה קעקוע. "התנהגות זו נתפסה כמתירנית מדי על ידי הנאשם", נכתב באישום. כמו כן נטען שכאשר הבת הייתה מגיעה לבית אביה היו פורצים ביניהם ויכוחים והוא אף היכה אותה, דבר שגרם לנתק ביניהם ובעקבותיו הבת הפסיקה לבוא לבית אביה.

הנאשם היום בבית המשפט, בדיון להארכת מעצרו (צילום: שמיר אלבז)

הסטודנטית שנדקרה בג'נין על ידי אביה





הסטודנטית שנדקרה בג'נין. לא רוצה לחזור למשפחתה

באישום מתואר כי ב-14 בינואר השנה נסע הנאשם לג'נין להתעמת עם הבת, בין השאר לאחר שציוניה הידרדרו. הבת ראתה את רכבו, ברחה ממעונות הסטודנטים והסתתרה בבית חברה. למחרת שמע הנאשם שמועות כי בתו צולמה "במצב אינטימי" וכן קיבל מידע על מקום הימצאה. הוא יצא שוב לג'נין, יחד עם אשתו (שאינה האמא של בתו) כשהוא מצויד בסכין.

האב פגש בבתו וביקש ממנה להתלוות אליו בחזרה לביתם בישראל. בשלב מסוים ניסתה הבת להימלט והאישה משכה בשערה במטרה למנוע ממנה לברוח. האב יצא מהרכב כשהוא אוחז בסכין, ובכתב האישום מתואר כי "הנאשם גרר את המתלוננת אל מחוץ לרכב כשהיא משתוללת ומתנגדת, השכיב אותה על הארץ והחל לדקור אותה בסכין. המתלוננת ניסתה להדוף את הנאשם בכל כוחה בעודה שכובה, אך הוא הוסיף לדקור אותה בפניה, בפלג גופה העליון ובגבה".

עורכי הדין תמי אולמן ושאדי סארוג'י (צילום: שמיר אלבז)





באישום מתואר כי עוברי אורח וכן האישה ניסו לבלום את הנאשם, ללא הצלחה. לבסוף אחזו בו שני אזרחים והרחיקו אותו בכוח מהמקום. הבת כאמור הועברה לבית חולים מקומי, שם בוצעה בה החיאה פעמיים. בהמשך היא הועברה לבית החולים העמק בעפולה, ומשם לרמב"ם. בראיון ל-ynet סיפרה הצעירה שהיא לא רוצה לחזור למשפחתה, שלדבריה מסכנת את חייה.

במקביל להגשת האישום ביקשה הפרקליטות להאריך את מעצרו של הנאשם עד תום ההליכים, ומעצרו הוארך עד להודעה אחרת. סנגוריו, עורכי הדין תמי אולמן ושאדי סארוג'י אמרו כי הוא מכחיש את האישום נגדו. "הוא לא זוכר את האירוע והיה במצב נפשי קשה מאוד. אנחנו נלמד את חומר הראיות ונענה לבית המשפט".